ኤጀንሲው አስራ አንድ ድርጅቶችን ወደ ግል ለማዛወር ጨረታ አወጣ
የፕራይቬታየዜሽንና የመንግስት የልማት ድርጅቶች ተቆጣጣሪ ኤጀንሲ አስራ አንድ ድርጅቶችን ወደ ግል ለማዛወር ጨረታ አወጣ።የኤጀንሲው ረዳት የህዝብ ግንኙነት ሃላፊ አቶ አሠበ ከበደ ለዋልታ እንደገለፁት ለጨረታ ከቀረቡት ድርጅቶች መካከል የኢትዮጵያ ማዕድን ልማት አክሲዮን ማህበር ፤ የኢትዮጵያ መድሃኒት ፋብሪካ አክሲዮን ማህበርና ባህርዳር ጨርቃ – ጨርቅ አክሲዮን ማህበር ይገኙባቸዋል።ረዳት የህዘብ ግንኙነት ሃላፊው እንዳሉት ኮምቦልቻ ጨርቃ – ጨርቅ አክሲዮን ማህበር፤ ሃማሬሳ ምግብ ዘይት አክሲዮን ማህበርና በከልቻ ትራንስፖርት ማህበርም ሌሎቹ  ለጨረታ የቀረቡ ድርጅቶች ናቸው።ወይራ ትራንስፖርት አክሲዮን ማህበር፤ ኮስቲክ ሶዳ አክሲዮን ማህበር ፤ አርቲስቲክ ማተሚያ ድርጅት ፤ግብርና ሜካናይዜሽን አገልግሎት ድርጅት እንዲሁም ትራንስፖርት ኮንስትራክሽን ዲዛይን አክሲዮን ማህበር የተቀሩት መሆናቸውን ገልጸዋል።የድርጅቶቹ ባለቤትነት ሙሉ ለሙሉ ወደ ግል እንዲዛወር መታቀዱን የገለፁት አቶ አሠበ ፤ ዝውውሩ ድርጅቶቹ አሁን የያዟቸውን ሰራተኞች የስራ ዋስትና ሙሉ ለሙሉ በተጠበቀ ሁኔታ ይካሄዳልም ብለዋል።የኢትዮጵያ መድሃኒት ፋብሪካ አክሲዮን ማህበር፤ ባህርዳር ጨርቃ -ጨርቅ አክሲዮን ማህበርና ኮምቦልቻ ጨርቃ -ጨርቅ አክሲዮን ማህበር ወደ ግል እንዲዛወሩ ጨረታ ሲወጣባቸው የአሁኑ ለመጀመሪያ  ጊዜ እንደሆነ አቶ አሠበ መናገራቸውንም ዋልታ ኢንፎርሜሽን ማዕከል ዘግቧል።